คาดหุ้นไทยสัปดาห์หน้าผันผวน
กสิกรไทยคาดหุ้นไทยสัปดาห์หน้าผันผวนจับตาเงินทุนไหลเข้า-ราคาพลังงาน-การเมืองในประเทศ
15 พ.ค. 2554

กสิกรไทยคาดหุ้นไทยสัปดาห์หน้าผันผวนจับตาเงินทุนไหลเข้า-ราคาพลังงาน-การเมืองในประเทศ
ศูนย์วิจัยกสิกรไทยรายงานว่า ดัชนีตลาดหุ้นไทย SET ปิดบวก ตามตลาดหุ้นภูมิภาค จากอานิสงส์เงินทุนไหลเข้า โดยดัชนีปิดที่ระดับ 1,084.96 จุด เพิ่มขึ้น 3.25% จากสัปดาห์ก่อน ด้านมูลค่าการซื้อขายเฉลี่ยต่อวันลดลง 10.71% จากสัปดาห์ก่อน มาอยู่ที่ 35,877.40 ล้านบาท โดยนักลงทุนสถาบัน และนักลงทุนต่างชาติซื้อสุทธิ ขณะที่นักลงทุนรายย่อย และบัญชีบริษัทหลักทรัพย์ขายสุทธิ ส่วนตลาดหลักทรัพย์ MAI ปิดที่ 290.41 จุด เพิ่มขึ้น 1.80% จากสัปดาห์ก่อน
ตลาดหุ้นไทยปรับขึ้นต้น-กลางสัปดาห์ ตามทิศทางตลาดหุ้นภูมิภาค โดยมีแรงหนุนจากการฟื้นตัวของราคาสินค้าโภคภัณฑ์ แรงซื้อเก็งกำไร ผลประกอบการในหุ้นขนาดกลางและเล็ก รวมถึงอานิสงส์จากเงินทุนไหลเข้า อย่างไรก็ตาม ดัชนีลดช่วงบวกลงปลายสัปดาห์ จากแรงขายทำกำไรหุ้นขนาดใหญ่ในกลุ่มพลังงาน และกลุ่มธนาคาร รวมทั้งยังเป็นผลจากการคุมเข้มนโยบายจากทางการจีน
สำหรับแนวโน้มสัปดาห์ระหว่างวันที่ 9-13 พ.ค. 54 บริษัทหลักทรัพย์กสิกรไทย จำกัด และบริษัท ศูนย์วิจัยกสิกรไทย จำกัด มองว่า ดัชนีอาจผันผวนในกรอบแคบ ขึ้นอยู่กับกระแสเงินทุนและปัจจัยภายนอกประเทศเป็นหลัก โดยมีโอกาสปรับขึ้นได้จากแรงหนุนเชิงบวกต่อแนวโน้มผลประกอบการ
นอกจากนี้ ปัจจัยที่ต้องติดตาม ได้แก่ ความต่อเนื่องของการปรับฐานของราคาพลังงานและสินค้าโภคภัณฑ์ การเมืองในประเทศ การรายงานตัวเลขการค้าระหว่างประเทศโดยกระทรวงพาณิชย์ ตลอดจนการรายงานตัวเลขเศรษฐกิจสหรัฐฯ อาทิ การผลิตภาคอุตสาหกรรม และเครื่องชี้วัดตลาดที่อยู่อาศัย ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,060 และ 1,050 จุด ขณะที่แนวต้านคาดว่าจะอยู่ที่ 1,102 และ 1,113 จุด ตามลำดับ